
EUROPOS PARLAMENTO TEISĖKŪROS REZOLIUCIJOS PROJEKTAS
dėl Tarybos sprendimo dėl Europos Sąjungos ir Šveicarijos Konfederacijos susitarimo dėl keleivio duomenų įrašo (PNR) duomenų perdavimo teroristinių nusikaltimų ir sunkių nusikaltimų prevencijos, nustatymo, tyrimo ir patraukimo už juos baudžiamojon atsakomybėn tikslais sudarymo projekto
(05312/2026 – C10‑0077/2026 – 2025/0343(NLE))
(Pritarimas)
Europos Parlamentas,
–	atsižvelgdamas į Tarybos sprendimo projektą (05312/2026),
–	atsižvelgdamas į Europos Sąjungos ir Šveicarijos Konfederacijos susitarimo dėl keleivio duomenų įrašo (PNR) duomenų perdavimo teroristinių nusikaltimų ir sunkių nusikaltimų prevencijos, nustatymo, tyrimo ir patraukimo už juos baudžiamojon atsakomybėn tikslais projektą (05316/2026),
–	atsižvelgdamas į prašymą dėl pritarimo, kurį Taryba pateikė pagal Sutarties dėl Europos Sąjungos veikimo 16 straipsnio 2 dalį, 87 straipsnio 2 dalies a punktą ir 218 straipsnio 6 dalies antros pastraipos a punktą  (C10‑0077/2026),
–	atsižvelgdamas į Darbo tvarkos taisyklių 107 straipsnio 1 ir 4 dalis ir į 117 straipsnio 7 dalį,
–	atsižvelgdamas į Piliečių laisvių, teisingumo ir vidaus reikalų komiteto rekomendaciją (A10‑0000/2026),
1.	pritaria susitarimo sudarymui;
2.	paveda Pirmininkei perduoti Parlamento poziciją Tarybai, Komisijai, taip pat valstybių narių ir Šveicarijos Konfederacijos vyriausybėms ir parlamentams.


[bookmark: _Toc231919025][bookmark: _Toc233030015]AIŠKINAMOJI DALIS
Siūlomu Tarybos sprendimu siekiama patvirtinti Europos Sąjungos ir Šveicarijos Konfederacijos susitarimą dėl keleivio duomenų įrašo (PNR) duomenų perdavimo teroristinių nusikaltimų ir sunkių nusikaltimų prevencijos, nustatymo, tyrimo ir patraukimo už juos baudžiamojon atsakomybėn tikslais (toliau – Susitarimas).

Šveicarijai ir ES valstybėms narėms, kurios yra Šengeno konvencijos susitariančiosios šalys, tenka bendra atsakomybė užtikrinti vidaus saugumą bendroje erdvėje be vidaus sienų kontrolės, be kita ko, keičiantis atitinkama informacija. Keleivio duomenų įrašo (PNR) duomenys – tai keleivių teikiama informacija, kuri renkama oro linijų bilietų užsakymo ir keleivių registracijos procesų metu ir saugoma oro vežėjų bilietų rezervavimo ir išvykimo kontrolės sistemose jų komerciniais tikslais. Galiojantys susitarimai su trečiosiomis šalimis dėl PNR duomenų tvarkymo parodė, kad galima padidinti Šengeno erdvės saugumą. Tokiais susitarimais gerinama teroristinių nusikaltimų ir sunkių nusikaltimų, įskaitant prekybą narkotikais, šaunamaisiais ginklais ir žmonėmis, prevencija ir nustatymas prie ES išorės sienų, taip pat numatomas rizika ir duomenimis grindžiamas požiūris, kurį valstybės narės gali naudoti kaip kompensuojamąją priemonę tam, kad Šengeno erdvėje nebūtų vykdoma vidaus sienų kontrolė.

Nors pagal Reglamentą (ES) 2016/679 (BDAR) Šveicarija nelaikoma trečiąja valstybe, ši teisinė sistema netaikoma Šveicarijos teisėsaugos institucijų vykdomam asmens duomenų, įskaitant PNR duomenis, tvarkymui nusikalstamų veikų prevencijos, tyrimo, nustatymo ar traukimo baudžiamojon atsakomybėn už jas arba baudžiamųjų sankcijų vykdymo tikslais. Šveicarija yra privalomi Sąjungos aktai, kuriais plėtojamos Šengeno acquis nuostatos. Tačiau Direktyva (ES) 2016/680 (PNR direktyva) neplėtojamos Šengeno acquis nuostatos, todėl Šveicarija nedalyvauja įgyvendinant šį teisės aktą.

Pagal dabartinę sistemą Šveicarija negali teisėtai gauti ir tvarkyti PNR duomenų, susijusių su oro vežėjų vykdomais skrydžiais tarp Sąjungos ir Šveicarijos. Todėl 2023 m. rugsėjo 6 d. Komisija rekomendavo pradėti derybas dėl Susitarimo. Taryba suteikė įgaliojimus 2024 m. kovo 4 d. ir 2024 m. kovo 21 d. prasidėjo derybos. 2025 m. spalio 7 d. derybos buvo oficialiai užbaigtos, o 2026 m. vasario 17 d. Taryba priėmė Susitarimą. 2026 m. kovo 5 d. Susitarimą pasirašė už vidaus reikalus ir migraciją atsakingas Komisijos narys Magnus Brunner ir Šveicarijos federalinio teisingumo ir policijos departamento vadovas Beat Jans. 

Pagrindinis šio Susitarimo tikslas – panaikinti saugumo spragą Šengeno erdvėje ir taip sudaryti sąlygas oro vežėjams perduoti PNR duomenis Šveicarijai ir atvirkščiai. Tačiau asmens duomenų, įskaitant PNR duomenis, perdavimui ir tvarkymui reikalingi griežti apribojimai ir veiksmingos apsaugos priemonės. Remiantis 2025 m. gruodžio 19 d. Europos duomenų apsaugos priežiūros pareigūno nuomone Nr. 30/2025, Susitarimo nuostatos, kuriomis reglamentuojamas PNR duomenų perdavimas ir tvarkymas, pasirodė esančios patenkinamos. Šiuo atžvilgiu 2026 m. birželio 2 d. Komisija informacinio pranešimo metu pranešėjams patvirtino, kad Susitarimu nustatomi aukšti standartai ne tik saugumo, bet ir privatumo bei duomenų apsaugos srityse.

Atsižvelgdamas į išdėstytus faktus, pranešėjas rekomenduoja Parlamentui pritarti Tarybos sprendimo teksto projektui.

<FootprintIntro>Pranešėjas, prisiimdamas visą atsakomybę, pareiškia, kad į savo pranešimą neįtraukė jokios interesų grupių atstovų, kuriems taikomas Tarpinstitucinis susitarimas dėl privalomo skaidrumo registro[footnoteRef:1], arba trečiųjų šalių valdžios institucijų, įskaitant jų diplomatines atstovybes ir ambasadas, atstovų, kurie turi būti įtraukti į šį priedą pagal Darbo tvarkos taisyklių I priedo 8 straipsnį, informacijos.</FootprintIntro> [1:  2021 m. gegužės 20 d. Europos Parlamento, Europos Sąjungos Tarybos ir Europos Komisijos tarpinstitucinis susitarimas dėl privalomo skaidrumo registro (OL L 207, 2021 6 11, p. 1, ELI: http://data.europa.eu/eli/agree_interinstit/2021/611/oj).] 

